Marianne Jelved (RV), 2008-05-23:
Vi synes i Det Radikale Venstre, at det er meget, meget vigtigt, at Folketinget tager debatter om de områder i samfundet, som vi mener kræver politisk fokus og handling.
Det er klart, at undervisningsmiljøet i bl.a. folkeskolen er en sådan sag, og derfor synes vi også, det er vigtigt, at der er en debat i Folketingssalen om det.
Det er vigtigt for kommunerne, skolerne, ledelsen, forældrene og eleverne, at de ved, at der er optimalt politisk fokus på dette spørgsmål, og derfor hilser vi beslutningsforslaget fra Socialdemokratiet velkomment.
Vi mener i øvrigt, at undervisningsministeren, fordi dette område er så centralt, en gang om året burde give Folketinget en redegørelse for at samle op på de eksemplariske initiativer, der tages på forskellige skoler rundtomkring i landet, for stadig væk at holde det politiske fokus på temaet på en konstruktiv og fremadrettet måde.
Socialdemokratiet har fremsat et beslutningsforslag, der indeholder fire områder, og det er det første punkt, nemlig en ændring af selve undervisningsmiljølovens formål, vi er uenige med Socialdemokraterne i.
De øvrige tre områder, som handler om regler i folkeskolen for adfærden, forebyggelse og forældreinddragelse og bedre klage- og sanktionsmuligheder, bl.a. over for mobning, er vi positive over for.
Vi skal beklage, at det ikke er lykkedes at lave et bredt betænkningsbidrag i Uddannelsesudvalget.
Men vi mener ikke, at det gør så meget, fordi vi jo ikke er færdige med denne sag, så vi skal ikke blive triste af den grund.
Jeg vil gerne benytte den her lejlighed til at sige, at jeg synes, det er dybt forkasteligt, at der er kommuner i Danmark, som endnu ikke lever op til undervisningsmiljølovens formål.
Det er måske endnu mere forkasteligt, at der er skoleledelser, som heller ikke tager det her spørgsmål alvorligt nok.
Jeg synes alene af den grund, at det ville være meget rart og konstruktivt, hvis ministeren vil give tilsagn om i løbet af næste folketingssamling at give en redegørelse for, hvordan det går.
Jeg tror, det er centralt, at vi med det gode, og det er det politiske fokus, kan løfte dette område ude i skolen, for alle børn, hvert eneste barn, har ret til et undervisningsmiljø, der både fysisk og psykisk gør, at de kan have en god tid i folkeskolen og lære så meget som overhovedet muligt.
Endelig skal jeg sige, at jeg synes, det er et rigtig, rigtig godt forslag, som Danske Skoleelever er kommet med, om at inddrage Dansk Center for Undervisningsmiljø i det løbende arbejde med miljøvurderingerne og planerne for et godt undervisningsmiljø ude på den enkelte skole.
Vi vil meget gerne være med til at skærpe Dansk Center for Undervisningsmiljøs muligheder for at være aktive i det her og ikke bare modtagende eller konstaterende i forhold til, hvordan det går.
Derfor vil vi indstille, at ministeren overvejer positivt, om skolerne ikke skal have pligt til at sende deres miljøredegørelser for og vurderinger af deres undervisningsmiljø til Dansk Center for Undervisningsmiljø, og at Dansk Center for Undervisningsmiljø har ret til at påtale over for kommunerne og skolerne, hvis det ikke sker, og hvis der ikke følges op på det, der ligger i planerne.
Jeg vil gerne understrege, at det i de her år er vigtigt at styrke skoleledelsen.
Sagen fra Hellebæk, som har været rejst her i ordførerkredsen, er set ud fra vores synsvinkel en meget lærerig sag.
Vi tror, at man skal finde en balance i den bekendtgørelse, som vi kan forstå at ministeren vil se på og ændre i, så man ikke fratager skoleledelsen muligheden for at handle i meget tunge sager.
Det værste, man kan gøre for en skoleledelse, er faktisk, at der bagefter kommer nogen og underkender en beslutning, der er truffet på baggrund af skolens hverdag.
Det havde vi også oppe under førstebehandlingen, og vi ser frem til, at undervisningsministeren kommer med en revideret bekendtgørelse, som faktisk styrker ledelsen på det her område.
Vi er sammen med andre partier med til til efteråret igen at prøve at sætte fokus på det her spørgsmål.